Á deildinni starfa mannauðsstjóri og sérfræðingar í mannauðsmálum . Mannauðsstjóri er Berglind Björk Hreinsdóttir . Á Hrafnistuheimilunum starfa um 1500 manns , 50 - 300 manns á heimili ( misjafnt eftir stærð heimila ) , og algengt er að á heimilunum starfi tvær eða þrjár kynslóðir starfsmanna . Mikil samkennd er meðal starfsmanna og starfsmannafélagið er öflugt . Sem leiðandi aðili í þjónustu og umönnun aldraðra er stjórnendum og starfsmönnum Hrafnistu annt um velferð allra þeirra sem starfað er fyrir og með . Starfsmönnum er ekki mismunað eftir kyni , aldri , kynþætti eða öðrum þáttum við ráðningu , í starfi eða öðrum samskiptum við Hrafnistu . Starfsmenn fá tækifæri og eru hvattir til að tileinka sér nýjar hugmyndir , tækni og aðferðir sem tengjast starfsvettvangi þeirra . Starfsmenn eru hvattir til að taka virkan þátt í mótun starfsumhverfis Hrafnistu og eiga frumkvæði að umbótum . Krafa er gerð til starfsmanna um að hámarka gæði þjónustunnar . Lögð er áhersla á samvinnu starfshópa , opin samskipti og gagnkvæmt traust . Jafnlaunastefna þessi nær til alls starfsfólks Hrafnistuheimilanna og ber mannauðsstjóri Hrafnistu ábyrgð á jafnlaunastefnunni . Hrafnista gætir fyllsta jafnréttis við ákvörðun launa og annarra starfskjara . Allir starfsmenn fá greidd jöfn laun og njóta sambærilegra starfskjara fyrir jafnverðmæt störf . Forsendur launaákvarðana eru að þær séu í samræmi við kjara - og stofnanasamninga og stefnu Hrafnistu í launamálum . Það er stefna Hrafnistu að laun og önnur kjör séu samkeppnishæf við sambærileg störf á markaði . Hrafnista skuldbindur sig til þess að innleiða , skjalfesta og viðhalda jafnlaunakerfi í samræmi við kröfur ÍST 85 : 2012 staðalsins . Hrafnista hefur innleitt verklag og skilgreint launaviðmið til að tryggja að starfsfólk fái greitt fyrir störf sín út frá verðmæti starfa óháð kyni eða öðrum ómálefnalegum sjónarmiðum . Markmið Hrafnistu er að hæfir starfsmenn veljist til starfa og þeir hafi metnað til að takast á við þau verkefni sem bíða úrlausnar . Til þess að framfylgja jafnlaunastefnunni skuldbindur Hrafnista sig til að : Innleiða , skjalfesta og viðhalda jafnlaunakerfi í samræmi við kröfur jafnlaunastaðalsins ÍST 85 : 2012 og öðlast vottun í samræmi við lög nr. 56 / 2017 um jafnlaunavottun Vinna að stöðugum umbótum , eftirliti og viðbrögðum í samræmi við kröfur jafnlaunastaðalsins ÍST 85 : 2012 Fylgja öllum viðeigandi lögum , reglum og kjarasamningum sem gilda á hverjum tíma og staðfesta hlítingu við lög Framkvæma innri úttektir og rýni stjórnenda árlega Framkvæma launagreiningu að minnsta kosti árlega þar sem jafnverðmæt störf eru borin saman til að tryggja að kynbundinn launamunur sé ekki til staðar . Helstu niðurstöður skulu kynntar fyrir starfsfólki Bregðast við óútskýrðum launamun með stöðugu eftirliti og umbótum þar sem þess er þörf Kynna jafnlaunastefnu fyrir starfsfólki og hafa hana aðgengilega Forstjóri Hrafnistu ber ábyrgð á jafnlaunakerfi Hrafnistu og að það standist lög og alþjóðlegar skuldbindingar varðandi jafna stöðu og jafnan rétt kvenna og karla . Mannauðsstjóri er ábyrgur fyrir innleiðingu og viðhaldi jafnlaunakerfis í samræmi við ÍST 85 : 2012 staðalins . Einnig er mannauðsstjóri ábyrgur fyrir að stjórnendur sem koma að launaákvörðunum hjá Hrafnistu séu vel upplýstir um jafnlaunakerfið , verklagsreglur því tengdu sem og lögum og reglum sem gilda í jafnlaunamálum . Stefna þessi er kynnt starfsmönnum og er þeim aðgengileg inn á innri og ytri vef Hrafnistu . Samþykkt í framkvæmdaráði Hrafnistu . Reykjavík 8. janúar 2020 . Jafnréttisstefna Hrafnistu er unnin í samræmi við lög um jafnan rétt og jafna stöðu kvenna og karla nr. 10 / 2008 . Hrafnista leggur mikla áherslu á að konur og karlar njóti jafnréttis innan fyrirtækisins og að starfsmenn hafi jöfn tækifæri óháð kyni . Með þessu nýtir Hrafnista mannauðinn á sem bestan hátt og fer eftir lögum . Hrafnista stuðlar að jafnrétti og vinnur eftir meðfylgjandi jafnréttisstefnu og aðgerðaráætlun jafnréttismála . Samkvæmt lögum á slík áætlun að fjalla um launajafnrétti , laus störf , starfsþjálfun , endurmenntun og símenntun , samræmingu fjölskyldu - og atvinnulífs og kynbundið ofbeldi , kynbundið áreiti og kynferðislega áreitni . Stjórnendur Hrafnistu fylgja jafnréttisstefnu þessari og vinna stöðugt að jafnrétti innan fyrirtækisins . Karlar og konur sem starfa hjá Hrafnistu fá greidd sömu laun og sömu kjör fyrir sömu störf . Allir eiga jafna möguleika til starfa hjá Hrafnistu , óháð kyni . Allir starfsmenn , sama hvaða störfum þeir gegna hjá Hrafnistu , eiga jafna möguleika til endurmenntunar , símenntunar og þeirrar starfsþjálfunar sem þeir þarfnast til að auka færni sína í starfi . Stjórnendur skulu skipuleggja störf og verkefni þannig að starfsmenn geti sem best samræmt vinnu og einkalíf . Einelti , fordómar og kynbundin eða kynferðisleg áreitni eru ekki liðin innan Hrafnistu . Framkvæmdaráð Hrafnistu ber ábyrgð á framgangi jafnréttismála innan Hrafnistu . Ráðið ber ábyrgð og staðfestir að árleg endurskoðun jafnréttisstefnu og aðgerðaráætlunar í jafnréttismálum hafi farið fram . Framkvæmd aðgerðaráætlunar er á ábyrgð mannauðsstjóra og stjórnenda . Framkvæmdaráð veitir mannauðsstjóra og stjórnendum aðhald í vinnu þeirra við áætlunina þannig að farið sé eftir markmiðum hennar . Starfsmenn eru heiðraðir fyrir starfsaldur hjá Hrafnistu , fyrst eftir þriggja ára starfsaldur , því næst eftir fimm ára starfsaldur og svo á fimm ára fresti .